KOMISSION ASETUS (EY) N:o 731/1999,
annettu 7 päivänä huhtikuuta 1999,
raakatupakka-alan asetuksen (EY) N:o 2848/98 muuttamisesta toiseen lajikeryhmään tapahtuvasta takuukynnysten määrien siirrosta johtuvan määrien jaon sekä tuotantoalojen vahvistamista koskevan liitteen II osalta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon raakatupakka-alan yhteisestä markkinajärjestelystä 30 päivänä kesäkuuta 1992 annetun neuvoston asetuksen (ETY) N:o 2075/92(1), sellaisena kuin se on viimeksi muutettuna asetuksella (EY) N:o 660/1999(2), ja erityisesti sen 7, 9 ja 11 artiklan,
sekä katsoo, että
asetuksen (ETY) N:o 2075/92 9 artiklan 4 kohdassa säädetään mahdollisuudesta siirtää takuukynnysten määriä toiseen lajikeryhmään; olisi annettava säännökset, joiden nojalla ryhmittymään kuulumattomille yksittäisille tuottajille ja tuottajaryhmittymille annettuja kiintiötodistuksia voidaan muuttaa siirtoluvan antamisen jälkeen,
moitteettoman hallinnon ja avoimuuden takaamiseksi jäsenvaltioiden olisi vahvistettava puolueettomat ja niiden itsensä julkaisemat arviointiperusteet toiseen lajikeryhmään siirrettyjen takuukynnysten määrien jakamiselle; nämä arviointiperusteet olisi vahvistettava ottaen huomioon neuvoston asetuksen (ETY) N:o 2077/92(3) säännösten mukaisesti hyväksyttyjen toimialakohtaisten järjestöjen lausunto ja toimitettava komissiolle,
asetuksen (ETY) N:o 2075/92 5 artiklan a alakohdan säännösten mukaan palkkion myöntäminen edellyttää, että tupakanlehtien on oltava lähtöisin kullekin lajikkeelle määritetyltä tuotantoalueelta,
neuvoston asetuksen (ETY) N:o 2075/92 soveltamista koskevista yksityiskohtaisista säännöistä raakatupakka-alan palkkiojärjestelmän, tuotantokiintiöiden sekä tuottajaryhmittymille myönnettävän erityistuen osalta 22 päivänä joulukuuta 1998 annetun komission asetuksen (EY) N:o 2848/98(4), sellaisena kuin se on muutettuna asetuksella (EY) N:o 510/1999(5), 8 artiklan mukaan tuotantoalueet vahvistetaan kyseisen asetuksen liitteessä II,
tupakanlehtien takuukynnysten ja palkkioiden vahvistamisesta lajikkeittain ja jäsenvaltioittain satovuosiksi 1999, 2000 ja 2001 tehdyn päätöksen ja Italian 12 päivänä maaliskuuta 1999 esittämän pyynnön vuoksi tuotantoalueet olisi määritettävä Katerini-lajikkeille ja sen kaltaisille lajikkeille kyseisessä jäsenvaltiossa muuttamalla komission asetuksen (EY) N:o 2848/98 liite II,
kyseisiä toimenpiteitä olisi sovellettava viipymättä, ja
tässä asetuksessa säädetyt toimenpiteet ovat tupakan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 2848/98 seuraavasti:
1) Lisätään 22 artiklan uusi 4 kohta seuraavasti: "4. Jäsenvaltioiden toimivaltainen elin jakaa toiseen lajikeryhmään asetuksen (ETY) N:o 2075/92 9 artiklan 4 kohdan mukaisesti siirrettyjen takuukynnysten määrien vuoksi tuotantokiintiötodistuksiin merkityt määrät tasapuolisesti ryhmittymään kuulumattomien yksittäisten tuottajien ja tuotantokiintiötodistusten haltijoina olevien tuottajaryhmittymien kesken 15 päivän kuluessa siitä, kun tällaista siirtoa koskeva asetus on julkaistu Euroopan yhteisöjen virallisessa lehdessä. Jako on tehtävä jäsenvaltioiden vahvistamien ja julkaisemien puolueettomien arviointiperusteiden mukaisesti ottamalla huomioon asetuksen (ETY) N:o 2077/92 säännösten mukaisesti hyväksyttyjen toimialakohtaisten järjestöjen lausunto. Jäsenvaltioiden toimivaltainen elin korjaa tuotantokiintiötodistuksiin merkityt määrät, jos kyseessä oleville ryhmittymään kuulumattomille yksittäisille tuottajille ja tuottajaryhmittymille on annettu tuotantokiintiötodistus 3 kohdassa tarkoitetun määräajan kuluessa."
2) Lisätään 54 artiklaan m alakohta seuraavasti: "m) jäsenvaltion vahvistamat puolueettomat arviointiperusteet, jotka koskevat 22 artiklan 4 kohdan mukaista toiseen lajikeryhmään siirrettyjen takuukiintiöiden määrien jakoa."
3) Korvataan liitteessä II oleva VII osa "Katerini ja sen kaltaiset lajikkeet" tämän asetuksen liitteellä.
2 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Sitä sovelletaan satovuodesta 1999.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 7 päivänä huhtikuuta 1999.